แรลลี่หรือปรับฐาน
ดัชนี SET วิ่งขึ้นมารอบล่าสุดนี้ มาแบบเหงา ๆ เพราะวอลุ่ม หรือมูลค่าการซื้อขายแห้งมาก 5 วันทำการแล้วที่ซื้อขายกันไม่ถึง 5 หมื่นล้านบาท
ดัชนี SET วิ่งขึ้นมารอบล่าสุดนี้ มาแบบเหงา ๆ เพราะวอลุ่ม หรือมูลค่าการซื้อขายแห้งมาก 5 วันทำการแล้วที่ซื้อขายกันไม่ถึง 5 หมื่นล้านบาท
29 มี.ค. 2566

ดัชนี SET วิ่งขึ้นมารอบล่าสุดนี้
มาแบบเหงา ๆ
เพราะวอลุ่ม หรือมูลค่าการซื้อขายแห้งมาก
5 วันทำการแล้วที่ซื้อขายกันไม่ถึง 5 หมื่นล้านบาท
เริ่มจากวันที่ 23 ม.ค. เทรด มูลค่าซื้อขาย 49,431 ล้านบาท
วันที่ 24 มี.ค. มูลค่าซื้อขาย 44,924 ล้านบาท
วันที่ 27 มี.ค. มูลค่าซื้อขาย 36,048 ล้านบาท
วันที่ 28 มี.ค. มูลค่าซื้อขาย 44,685 ล้านบาท
และวันที่ 29 มี.ค. มูลค่าซื้อขาย 44,496 ล้านบาท
ขณะที่ในช่วง 5 วันดังกล่าว ดัชนีได้วิ่งขึ้นมาโดยตลอด และยังผ่านแนวต้านใหญ่ 1,600 จุด ขึ้นมาได้ด้วย และวานนี้ปิด 1,610.52 จุด ยืนได้อย่างแข็งแกร่ง
วอลุ่มที่แห้งจนมาร์เก็ตติ้งต้องนั่งตบยุงกันนั้น หากจะถามว่า นักลงทุนกลุ่มไหนที่วอลุ่มหดลงไป
คำตอบคือ หดลงทุกกลุ่ม
หรือทั้งกลุ่มสถาบัน โบรกเกอร์ ต่างชาติ และรายย่อย
เหตุผลน่าจะมาจากเรื่องของ “ความเชื่อมั่น”
บวกกับยังไม่ค่อยมั่นใจกับสถานการณ์ต่าง ๆ ทั้งปัจจัยภายนอก และภายในประเทศ
บรรยากาศแบบนี้ คงได้แต่เทรดหาค่าข้าว ค่ากาแฟกันไปวัน ๆ
จนกว่าสถานการณ์จะเริ่มมีความชัดเจน
ส่วนที่มีคำถามว่า แล้วมีโอกาสมากน้อยแค่ไหนที่ดัชนีปรับขึ้นไปอีก หรือทำ “แรลลี่”
เรื่องนี้ตอบไม่ได้จริง ๆ
เพราะแม้ว่า นักลงทุนสถาบัน โดยเฉพาะกองทุนจะซื้อสุทธิต่อเนื่องแบบมีนัยสำคัญ คือ ในรอบ 7 วันทำการ (ทำการ) ซื้อสุทธิแล้วกว่า 8,207 ล้านบาท
สวนทางกับต่างชาติที่ขายสุทธิในช่วง 7 วัน (ทำการ) กว่า 3,941 ล้านบาท
วานนี้พูดคุยกับนักวิเคราะห์สองคน
ต่างมองตรงกันว่า โอกาสที่ดัชนีปรับลง (ปรับฐาน) นั้น
มีมากกว่าการที่จะวิ่งขึ้นไป
เพราะจนถึงขณะนี้ ยังไม่เห็นแนวโน้ม หรือปัจจัยบวกที่จะเข้ามาสนับสนุนการวิ่งขึ้นของดัชนี
ดัชนีที่ปิดวานนี้ 1,610 จุด นั่นคือแนวต้านทางเทคนิค
และเมื่อวานนี้ไม่สามารถวิ่งผ่านขึ้นมาได้
หากดัชนีวิ่งขึ้นมาเหนือ 1,610 จุด อาจคือจุดอันตราย และไม่ควรตาม
โดยเฉพาะหุ้นที่พาดัชนีขึ้นมา
แต่หากจะเข้าเพราะอยากซื้อจริง ๆ อาจจะต้องโฟกัสไปยังหุ้นที่มีปัจจัยบวกเฉพาะตัว เช่น หุ้นกลุ่มโรงพยาบาล BCH BH BDMS ที่ถือว่าเป็นหุ้นปลอดภัย
หากดัชนีปรับฐาน แล้วกลุ่มโรงพยาบาลลง นั่นคือจังหวะเข้าซื้อ
โดยสรุปแล้ว
นักวิเคราะห์มองว่า โอกาสที่ดัชนีจะลงนั้นมีมากกว่าขึ้น
พร้อมกับแนะนำให้ถือเงินสดเพิ่ม เพื่อเข้าไปเก็บช่วงหุ้นปรับฐาน
ส่วนแนวรับ ยังมีโอกาสหลุด 1,600 จุดได้